যা ঘটেছিল সেদিন : ১৫ মে ১৯৯৯ সাল। চট্টগ্রাম বিশ্ববিদ্যালয়ের পাশে ছোট্ট একটি ঘটনাকে কেন্দ্র করে ছাত্রলীগের সন্ত্রাসীরা দুপুরের নীরবতা ভেঙে আক্রমণ করে বিশ্ববিদ্যালয়ের হলগুলোতে বিশ্রামরত শিবিরকর্মীদের ওপর। আক্রমণের পরও তাদের পশুত্ব নিবৃত্ত হয়নি, তারা খুঁজতে থাকে নেতৃবৃন্দকে। আর সেই সময় ক্লাস থেকে হলে একা একা ফিরছিলেন শিবিরের বিশ্ববিদ্যালয় শাখার অফিস সম্পাদক যোবায়ের ভাই। বিশ্ববিদ্যালয় চত্বরে অবস্থিত ব্যাংকের কাছ থেকে তুলে নিয়ে যায় প্রিয় ভাই যোবায়েরকে। এই অপরহণ করার ঘটনাটি বিশ্ববিদ্যালয়ের ভিসি ও প্রক্টরকে জানানো হলেও তারা প্রশাসনের চেয়ারে বসে ছাত্রলীগের কর্মীর ভূমিকা পালন করে। শহীদের সাথীরা সারা ক্যাম্পাস খুঁজেও পেল না যোবায়েরের চাঁদমাখা মুখ। সময় দ্রুত বয়ে চলছে, দায়িত্বশীলদের হার্টবিট বেড়ে যাচ্ছে, চোখের জল ফেলে দোয়া করছে শহীদের সাথীরা। অতঃপর মাগরিবের আজান, আর ফরেস্ট্রি ছাত্রাবাসের পেছনে একটি গুলির শব্দ। কিছুক্ষণ পর সংবাদ এল যোবায়ের ভাইকে গুলি করে হত্যা করা হয়েছে। শুরু হল বাঁধভাঙা কান্না আর শহীদি কাফেলার শহীদদের তালিকায় লেখা হলো একটি নাম শততম শহীদ যোবায়ের হোসেন।